**Kūrybinio Veiksmo Bendruomenė** (**KVB teatras**) – šokio teatras, esantis Vilniuje. „KBV" steigėjos – baleto artistė Giedrė Zaščižinskaitė ir šokėja šiuolaikininkė Giedrė Subotinaitė. Teatro direktorė – Giedrė Zaščižinskaitė. 

Adresas: A. Vienuolio g. 14-23, Vilnius.

Istorija
--------

2002-2006 m. Lietuvos muzikos ir teatro akademijoje (LMTA) teatro bakalauro kvalifikacinį laipsnį bei aktoriaus profesinę kvalifikaciją įgijo 16 absolventų (8 vaikinai ir 8 merginos). Jie baigė vaidybos studijų programą (Specializacija – Šokis). Aktorių–šokėjų kurso vadovė – choreografė doc. Anželika Cholina. Dalis studentų prieš tai buvo baigę Nacionalinę M. K. Čiurlionio menų gimnazijos Baleto skyrių, kuriame įgijo klasikinio baleto pagrindus. Kiti studentai buvo šiuolaikinio šokio atlikėjai, dar kiti – aktoriai, vaidinę teatre. Vieni šoko Lietuvos nacionaliniame operos ir baleto teatre, Anželikos Cholinos šiuolaikinio šokio teatre, kiti kūrė vaidmenis dramos spektakliuose. Studijų metais kurso vadovė Anželika Cholina keletą studentų pakvietė į savo šokio spektaklį „Bernardos Albos namai". Vėliau per vaidybos paskaitas su dėstytoja Silva Krivickiene pradėta dirbti ir su dramos kūriniu „Bernardos Albos namai".

Po studijų 2006 m. LMTA Teatro ir kino fakultete jaunieji menininkai ne išsiskirstė, kaip įprasta po bakalauro studijų, o siekdami išsaugoti savo kursą, perkelti į teatro sceną studijų metais pamiltų autorių (F. Dostojevskio, M. Gorkio, A. Čechovo, Samuel Beckett) veikalus, susibūrė į teatro trupę. Savo kūrybiniams sumanymams įgyvendinti jie nutarė įkurti menų sintezės įstaigą – „KVB" teatrą. Tikslas – burti įvairių sričių menininkus. Norėta, kad tai būtų ne tik aktoriai, šokėjai, bet ir dramaturgai, muzikantai, dailininkai. Tarp sumanymų – į trupę kviesti režisierius ir choreografus, rengti seminarus, kūrybines dirbtuves, eksperimentuoti. Be to, mokyti vaikus modernaus šokio ir klasikinio baleto, visiems drauge vaidinti, piešti, dainuoti.

2006 metų lapkričio 6 dieną buvo įregistruota Viešoji įstaiga „Kūrybinio Veiksmo Bendruomenė ". „Vaidilos" teatras „KVB" trupei suteikė galimybę naudotis teatro patalpomis.

2006 metų lapkričio 23 dieną „KVB" teatras debiutavo Lietuvos nacionalinio dramos teatro Mažojoje salėje. Buvo rodomas dramos spektaklis Federico Garcia Lorcos "Bernardos Albos namai". Šis spektaklis buvo aktorių-šokėjų diplominis darbas (Vaidybos dėstytoja lekt. Silva Krivickienė). Vaidmenis sukūrė Ramunė Balsevičiūtė, Julija Kokšarova, Jolanta Krikščiūnaitė, Indrė Radzevičiūtė, Loreta Raškevičiūtė, Giedrė Subotinaitė, Domicelė Tautkaitė, Giedrė Zaščižinskaitė. Dailininkė – Lina Karaliūtė. Kompozitorius – Jonas Jurkūnas.

2007 m. vasario 20–21 d. „Vaidilos" teatre pradėjo burti 5–12 metų vaikus į Vaikų šokio teatrą. Tikslai – ne tik šokti ir vaidinti, bet ir per judesį, vaidybą lavinti vaikų vaizduotę, skatinti jų kūrybiškumą, dėstyti jiems klasikinio ir šiuolaikinio šokio pagrindus, taip pat vaidybą, improvizaciją.

2007 m. pavasarį „KVB" teatras parengė premjerą. 2007 metų kovo 10 dieną „KVB" artistai parodė šokio spektaklį „Mes". 
Choreografiją sukūrė patys „KVB" šokėjai. Režisierė – Edita Stundytė, LMTA aktorės-šokėjos specialybės absolventė. Šis šokio spektaklis „MES" – dešimties istorijų pasakojimas, kurias atskleidžia 9 moterys ir 5 vyrai. Spektaklio herojai – patys atlikėjai, ieškantys atsakymo, kodėl jaunam žmogui XXI amžiaus informacijos pertekliuje sunku suvokti save, savo poreikius, kodėl jis konfliktuoja pats su savimi, aplinka, laiku, kuriame gyvena. Spektaklyje pagal šiuolaikinių kompozitorių muziką šokama įvairiais stiliais – nuo klasikinio baleto iki šiuolaikinio šokio. Spektaklio metu pasirodė ir mažieji KVB Vaikų šokio teatro atlikėjai. Spektaklio „MES" dailininkė – Marija Benetytė.

Nuo 2007 metų lapkričio 26 dienos „KVB" teatrui Šiuolaikinio šokio asociacijoje atstovauja viena iš šios asociacijos bendrasteigėjų Giedrė Zaščižinskaitė.

2008 metų lapkričio 7-9 dienomis Vilniaus „Lėlės" teatre vykusiame Vaikų ir jaunimo klubo „Šatrija" organizuojamame modernaus šokio festivalyje „Bičių sąskrydis‘ 2" „KVB" teatro artistė Loreta Raškevičiūtė pristatė naują šokio solo darbą religine tematika „Eleonora".

2014 m. birželio 20 d. festivalyje „Kultūros naktis" „Kūrybinio veiksmo bendruomenė" Vilniaus Bernardinų sode, virtusiame „Stebuklų sodu", kartu su mažaisiais kultūros vakarotojais keliavo sodo takeliais sekamomis istorijos erdvėmis ir mokė „susidraugauti" su savo baimėmis.

Šaltiniai
---------

1. ↑  Giedrė Zaščižinskaitė Archyvuota kopija 2016-03-06 iš Wayback Machine projekto. (Nerijaus Juškos baleto ir šokių mokyklos inf.)
2. ↑  Giedrė Subotinaitė Archyvuota kopija 2014-05-15 iš Wayback Machine projekto. (Šokio teatro Dansema inf.)
3. ↑  Kūrybinio veiksmo bendruomenė "KVB" teatras: Kontaktai („Mano Gidas")
4. ↑  Šokio spektaklis „Bernardos Albos namai" (Anželikos Cholinos šokio teatras)
5. ↑  Nauji menininkų namai. Aktoriai-šokėjai pristato „Kūrybinio veiksmo bendruomenę"  (Marija Rimeikytė. „Menų spaustuvės" portalas Menų faktūra, 2006 11 14 d.; Savaitraštis 7 meno dienos, 2006 11 10 d.)
6. ↑  Susikurta kūrybos laisvė[neveikianti nuoroda] (Dienraštis Lietuvos žinios)
7. ↑  Viešoji įstaiga „Kūrybinio Veiksmo Bendruomenė ", Registrų centro inf. Archyvuota kopija 2016-03-05 iš Wayback Machine projekto.
8. ↑  Pirmieji KVB sėkmės žingsniai (Menų faktūra, 2007 02 20, (savaitraštis); 7 meno dienos, 2006 02 16)
9. ↑  Aktoriai-šokėjai kuria savo teatrą (Naujienų portalo „Maga.lt" inf.)
10. ↑  Vaidybos dėstytoja lekt. Silva Krivickienė (LMTA inf.)
11. ↑  Aktoriai-šokėjai kuria teatrą „KŪRYBINIO VEIKSMO BENDRUOMENĖ" Archyvuota kopija 2016-03-05 iš Wayback Machine projekto. (Lietuvos rašytojų sąjungos savaitraštis Literatūra ir menas, 2006-11-17, Nr. 3118)
12. ↑  KVB teatras kviečia vaikus kurti šokio teatrą (Televizijos TV3 naujienos, 2007.02.06 17:04)
13. ↑  KVB teatras kviečia vaikus kurti šokio teatrą (Internetinis naujienų portalas DELFI, 2007 m. vasario 12 d. 16:41)
14. ↑  Edita Stundytė Archyvuota kopija 2016-03-05 iš Wayback Machine projekto. (Menų spaustuvės inf.)
15. ↑  Naujas KVB šokio spektaklis (Savaitraštis 7 meno dienos; Rubrika „Premjeros")
16. ↑  KVB pristato premjerą „MES" (Menų spaustuvės „Menų faktūra" inf. 2007 03 03)
17. ↑  KVB teatras pristato šokio spektaklio premjerą (Internetinis naujienų portalas DELFI, 2007 m. kovo 1 d. 14:32)
18. ↑  KVB teatras kviečia vaikus Archyvuota kopija 2016-03-05 iš Wayback Machine projekto. (Lietuvos rašytojų sąjungos savaitraštis „Literatūra ir menas", 2007-02-09, Nr. 3129 )
19. ↑  KVB teatras pristato premjerą „MES" (TV3 inf.)
20. ↑  Šokio menininkai įkūrė pirmąją Šiuolaikinio šokio asociaciją (Internetinis naujienų portalas Alfa.lt, 2007-11-20 14:12)
21. ↑  Įkurta Šiuolaikinio šokio asociacija (Dienraštis Verslo žinios)
22. ↑  Vilniaus „Lėlės" teatre - modernaus šokio festivalis su medumi (Internetinis naujienų portalas DELFI 2008 m. lapkričio 4 d. 10:42)
23. ↑  Šokančių bičių sąskrydis (Agnė Klimčiauskaitė. Dienraštis Klaipėdos diena, „Laisvalaikis ir kultūra": Žvaigždės ir pramogos; 2008-11-05 11:00:00)
24. ↑  Bernardinų sodas „Kultūros nakties" metu virs Stebuklų sodu vaikams (Internetinis naujienų portalas DELFI, 2014 m. birželio 6 d. 11:51)